Je Willemins Morraille, d’Arguel, fiz mons. Perron d’Arguel, çay en arriers, fais savoir à touz... que je suis devenuz hons dou noble baron mon amé signour monsignour Jeham de Chalon, signour d’Arlay, pour les granz biens et les grantz courtoisies que il m’a fait, et ay repris et repren de luy à toutjourmais cent soudées de terre de mon propre alluef, en accroissemant de son fié; lesquex cent soudées de terre j’ay promis et promet, par mon soiremant doné, asseoir oudit monsignour Jeham par stipulation sollempne et, par mon soiremant jai doné, paier et rendre audit mons. Jeham, ou à son comandemant qui ces lettres auroit, cent livres d’estevenans au non de painne, à sa requeste ou de son certain comandemant, dois ledit terme en avant, à ladite some levée ou non levée, [et] wel je estre tenus et suis tenus asseoir lesdites cent soudées de terre au regart de proudomes, ainsi comme dessus est devisez. Et pour plus grant seurté faire de ce, j’ay mis plage, en la main doudit mons. Jeham, Jeham, mon frere, signour de Charencey, de cinquante livres. Et je, lidiz Jehans de Charencey, à la requeste doudit Willemin, mon frere, me suis establiz plaige en la main doudit mons. Jeham de Chalon, signour d’Arlay, et hai promis audit mons. Jeham, par stipulacion sollempnel et par mon soiremant doné, se lidiz Willermins d’Arguel, mes freres, ne asseoit audit mons. Jeham lesdites cent soudées de terre, ainsi comme dessus est diz, dedanz lesdix siex ans, ou ledit terme passé ne li paiat, lesdites cinquante livres d’estevenans [lui paieroie], ou delivreroie gaiges menaubles ou pourtaubles en lue sur, desquex on porroit avoir lesdites cinquantes livres. Et ces covenances dessusdites je, lidiz Willermins d’Arguel, et je, lidiz Jehans de Charencey, avons promis et prometons, par nostre soiremant jai doné, tenir et garder sanz corrumpre, et à ceu obligons nous nous et nouz biens muables et non muables, où que il soient ne porroient estre trovez. En tesmoignaige de laquel chose, nous avons mis nostre seal pendant en ces lettres, faites et données l’am mil CC et nonante, ou mois d’avril.